b'\n_START_ARTICLE_\nJaan-Mati Punning\n_START_PARAGRAPH_\nJaan-Mati Punning (s\xc3\xbcndinud 13. m\xc3\xa4rtsil 1940 Rasina vallas Tartumaal \xe2\x80\x93 21. november 2009) oli Eesti geokeemik, paleogeograaf ja \xc3\xb6koloog.\n_START_SECTION_\nElulugu\n_START_PARAGRAPH_\nJaan-Mati Punning oli talupidaja poeg._NEWLINE_Punning l\xc3\xb5petas 1958 Tartu 1. Keskkooli, 1963. aastal Tartu \xc3\x9clikooli keemiaosakonna. 1968. aastal kaitses ta Eesti Teaduste Akadeemia juures kandidaadikraadi geoloogia-mineraloogiateaduste alal v\xc3\xa4itekirjaga "\xd0\x9f\xd1\x80\xd0\xb8\xd0\xbc\xd0\xb5\xd0\xbd\xd0\xb5\xd0\xbd\xd0\xb8\xd0\xb5 \xd1\x80\xd0\xb0\xd0\xb4\xd0\xb8\xd0\xbe\xd1\x83\xd0\xb3\xd0\xbb\xd0\xb5\xd1\x80\xd0\xbe\xd0\xb4\xd0\xbd\xd0\xbe\xd0\xb3\xd0\xbe \xd0\xbc\xd0\xb5\xd1\x82\xd0\xbe\xd0\xb4\xd0\xb0 \xd0\xb4\xd0\xbb\xd1\x8f \xd0\xb8\xd0\xb7\xd1\x83\xd1\x87\xd0\xb5\xd0\xbd\xd0\xb8\xd1\x8f \xd0\xb8\xd1\x81\xd1\x82\xd0\xbe\xd1\x80\xd0\xb8\xd0\xb8 \xd0\xbf\xd0\xbe\xd0\xba\xd1\x80\xd0\xbe\xd0\xb2\xd0\xbd\xd0\xbe\xd0\xb3\xd0\xbe \xd0\xbe\xd0\xbb\xd0\xb5\xd0\xb4\xd0\xb5\xd0\xbd\xd0\xb5\xd0\xbd\xd0\xb8\xd1\x8f \xd0\xb2 \xd0\xb2\xd0\xb5\xd1\x80\xd1\x85\xd0\xbd\xd0\xb5\xd0\xbc \xd0\xbf\xd0\xbb\xd0\xb5\xd0\xb9\xd1\x81\xd1\x82\xd0\xbe\xd1\x86\xd0\xb5\xd0\xbd\xd0\xb5 \xd0\xb8 \xd1\x8d\xd0\xb2\xd0\xbe\xd0\xbb\xd1\x8e\xd1\x86\xd0\xb8\xd1\x8f \xd0\xb4\xd1\x80\xd0\xb5\xd0\xb2\xd0\xbd\xd0\xb5\xd0\xb1\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xb8\xd1\x85 \xd0\xb2\xd0\xbe\xd0\xb4\xd0\xbe\xd0\xb5\xd0\xbc\xd0\xbe\xd0\xb2 \xd0\xb2 \xd1\x80\xd0\xb0\xd0\xbd\xd0\xbd\xd0\xb5\xd0\xbc \xd0\xb8 \xd1\x81\xd1\x80\xd0\xb5\xd0\xb4\xd0\xbd\xd0\xb5\xd0\xbc \xd0\xb3\xd0\xbe\xd0\xbb\xd0\xbe\xd1\x86\xd0\xb5\xd0\xbd\xd0\xb5 \xd0\xbd\xd0\xb0 \xd1\x82\xd0\xb5\xd1\x80\xd1\x80\xd0\xb8\xd1\x82\xd0\xbe\xd1\x80\xd0\xb8\xd0\xb8 \xd0\x9f\xd1\x80\xd0\xb8\xd0\xb1\xd0\xb0\xd0\xbb\xd1\x82\xd0\xb8\xd0\xba\xd0\xb8" ning 1981 NSVL TA Geograafia Instituudis geograafiadoktori kraadi v\xc3\xa4itekirjaga "\xd0\x9f\xd1\x80\xd0\xb8\xd0\xbc\xd0\xb5\xd0\xbd\xd0\xb5\xd0\xbd\xd0\xb8\xd0\xb5 \xd0\xb8\xd0\xb7\xd0\xbe\xd1\x82\xd0\xbe\xd0\xbf\xd0\xbd\xd0\xbe-\xd0\xb3\xd0\xb5\xd0\xbe\xd1\x85\xd0\xb8\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd1\x85 \xd0\xbc\xd0\xb5\xd1\x82\xd0\xbe\xd0\xb4\xd0\xbe\xd0\xb2 \xd0\xb4\xd0\xbb\xd1\x8f \xd0\xb8\xd0\xb7\xd1\x83\xd1\x87\xd0\xb5\xd0\xbd\xd0\xb8\xd1\x8f \xd1\x8d\xd0\xb2\xd0\xbe\xd0\xbb\xd1\x8e\xd1\x86\xd0\xb8\xd0\xb8 \xd0\xbe\xd0\xbb\xd0\xb5\xd0\xb4\xd0\xb5\xd0\xbd\xd0\xb5\xd0\xbd\xd0\xb8\xd1\x8f", olles esimene doktorikraadiga eestlane loodusgeograafias. Ta t\xc3\xa4iendas end 1990 Stockholmi \xc3\x9clikoolis ja 1992 Oslos Norra Polaarinstituudis. _NEWLINE_1963\xe2\x80\x9372 oli ta ENSV Geoloogia Valitsuse vanemlaborant, insener ja vaneminsener, 1972\xe2\x80\x9387 Eesti NSV TA Geoloogia Instituudi vanemteadur ja labori juhataja, 1987\xe2\x80\x9389 Eesti NSV TA Termof\xc3\xbc\xc3\xbcsika ja Elektrof\xc3\xbc\xc3\xbcsika Instituudi teadusdirektor, 1989\xe2\x80\x9391 Eesti TA \xc3\x96koloogia ja Mereuuringute Instituudi direktor, 1992\xe2\x80\x932005 \xc3\x96koloogia Instituudi (1997\xe2\x80\x932005 TP\xc3\x9c \xc3\x96I) direktor, geo\xc3\xb6koloogia \xc3\xb5ppetooli juhataja ja professor, \xc3\xbchtlasi 1987\xe2\x80\x9393 T\xc3\x9c f\xc3\xbc\xc3\xbcsikalise geograafia kateedri professor. 2005. aastast oli ta TL\xc3\x9c \xc3\x96I juhtivteadur._NEWLINE_Punning pidas loenguid ka Stockholmi \xc3\x9clikoolis. Tema peamised loengukursused on olid paleogeograafia ja paleo\xc3\xb6koloogia, glatsiaalgeomorfoloogia, maastike geokeemia ning globaal\xc3\xb6koloogia. Ta koostas ka \xc3\xb5ppevahendeid ja g\xc3\xbcmnaasiumi\xc3\xb5pikuid.\n_START_SECTION_\nTeadust\xc3\xb6\xc3\xb6\n_START_PARAGRAPH_\nJaan-Mati Punningu peamised uurimisvaldkonnad olid f\xc3\xbc\xc3\xbcsikaliste ja keemiliste meetodite kohandamine ja rakendamine paleogeograafia-, \xc3\xb6koloogia- ja biogeokeemiauuringutes, P\xc3\xb5hja-Euroopa hilisj\xc3\xa4\xc3\xa4aegse paleogeograafia arengu s\xc3\xbcstemaatiline uurimine ning paleo\xc3\xb6koloogilised ja \xc3\xb6koloogilised uuringud inimm\xc3\xb5ju modelleerimiseks eri \xc3\xb6kos\xc3\xbcsteemide arengus. Ta osales ekspditsioonides Teravm\xc3\xa4gede arhipelaagi, Polaar-Uuralisse ning Pamiiri ja Kamt\xc5\xa1atka liustikele. Ta uuris radioaktiivse s\xc3\xbcsiniku meetodil Ida-Euroopa lauskmaa j\xc3\xa4\xc3\xa4tumise d\xc3\xbcnaamikat, p\xc3\xb5hjapoolkera kvaternaariajastu geokronoloogiat ja paleogeograafiat, kasvuhooneefekti m\xc3\xb5ju kliimale ning inimm\xc3\xb5ju \xc3\xb6kos\xc3\xbcsteemidele, tegeles looduslike tingimuste muutuste rekonstrueerimise ja modelleerimisega, samuti praktiliste keskkonnakaitse probleemidega._NEWLINE_Punning oli isotoopgeoloogia ja paleoglatsioloogilise uurimissuuna rajaja Eestis. Ta osales aktiivselt TA \xc3\x96MI ning TP\xc3\x9c/TL\xc3\x9c \xc3\x96I loomises ning rajas TP\xc3\x9c (TL\xc3\x9c) geo\xc3\xb6koloogia \xc3\xb5ppetooli. Geoloogia Instituudis asutas Punning \xc3\xbche maailmas juhtivaist isotoopgeoloogia laboratooriumeist. Samuti oli ta Eesti Geograafia Seltsi aastaraamatute, paljude raamatute ja artiklite toimetaja, Eesti Looduse ja Eesti TA Toimetiste seeriate "Geoloogia" ja "Bioloogia. \xc3\x96koloogia" ning ajakirja "Oil Shale" toimetuskolleegiumi liige._NEWLINE_Ta oli Eesti Geograafia Seltsi kauaaegne president (1985. aastast), Loodusuurijate Seltsi ja Eesti Looduskaitse Seltsi liige, Eesti Rahvusliku Geograafide Komitee esimees, Rahvusvahelise Radios\xc3\xbcsiniku Laboratooriumide Assotsiatsiooni b\xc3\xbcroo, Rahvusvahelise Geograafia Assotsiatsiooni jpt teadusorganisatsioonide ning -n\xc3\xb5ukogude liige, Vabariigi Presidendi Akadeemilise N\xc3\xb5ukogu liige (2004. aastast). Ta avaldas \xc3\xbcle 400 teadustr\xc3\xbckise, sh 7 monograafiat.'